ভারতের বিরুদ্ধে ওয়েস্ট ইন্ডিজের প্রথম ম্যাচ বৃষ্টির কারণেই পরিত্যক্ত হয়। সেই ম্যাচেই ঘটতে দেখা গেল কিছু অদ্ভুত ঘটনা। বৃষ্টিতে পরিত্যক্ত হলেও ম্যাচের রাশ ছিল ভারতেরই হাতে। শিখর ধবন (৮৭) ও অজিঙ্কা রাহানে (৬২) ওপেনিং জুটিতেই ১৩২ রান গড়ে ভারতকে চালকের আসনে বসিয়ে দেন। ২৫ তম ওভারে ক্যারিবিয়ান পেসার আলজারি জোসেফের বলে রাহানে আউট হলেও অধিনায়ক বিরাট এসে ম্যাচের রাশ ধরে নেন।
নিজস্ব ছন্দেই ৩২ করে ফেলেছিলেন বিতর্কের কেন্দ্রে থাকা ভারত অধিনায়ক। এরপর ধবনও দেবেন্দ্র বিশুর বলে আউট হয়ে যান ৩২তম ওভারে। তৃতীয় স্থানে ব্যাট করতে নামা যুবরাজ সিংহ বেশিক্ষণ ক্রিজে টিকতে পারেননি। জেসন হোল্ডারের বলে আউট হওয়ার পর কোহলি-ধোনি জুটি নিজস্ব ভঙ্গিতে রান তুলতে থাকে স্কোরবোর্ডে।
কোহলি-ধোনির পার্টনারশিপ চলার সময়েই বৃষ্টি নামে। তখন প্যাভিলিয়নের দিকে ধাবমান ধোনি নিজের ব্যাট বৃষ্টির হাত থেকে বাঁচাতে জার্সির মধ্যে লুকিয়ে নেন।

ভিডিও সৌজন্যে সোনি লাইভ টিভি
সেই সময়েই ঘটে একটি অদ্ভুত ঘটনা, দুই দলের ক্রিকেটাররাই যখন সাজঘরের দিকে রওনা হন, তখন একজন লোককে দেখা যায়, ছুটে এসে ক্রিকেটারদের সামনে থেকে স্টাম্প তুলে নিতে। কে ইনি, তাঁর পরিচয় অবশ্য পাওয়া যায়নি। তবে ধারণা করা হচ্ছে, কোনও ক্যারিবিয়ান দর্শকই নিরাপত্তারক্ষীদের নজর এড়িয়ে ক্রিকেটারদের কাছে পৌঁছে গিয়েছিলেন।
প্রথম ম্যাচ বৃষ্টিতে পরিত্যক্ত হলেও, দ্বিতীয় ম্যাচে ক্যারিবিয়ানদের বড়সড় ব্যবধানে হারিয়ে সিরিজে ১-০ এগিয়ে গিয়েছে টিম ইন্ডিয়া।